Novih sedam svjetskih čuda
Novih sedam svjetskih čuda ili Sedam svjetskih čuda novog svijeta je kampanja započeta 2000. godine za odabir Sedam čuda novog svijeta od 200 predloženih postojećih spomenika. Anketu o popularnosti vodio je kanadsko-švicarski državljanin Bernard Weber u organizaciji Fondacije New7Wonders sa sjedištem u švicarskom Zürichu. Pobjednici takmičenja objavljeni su 7. jula 2007. u Lisabonu. Fondacija New7Wonders saopštila je da je putem interneta ili telefonom glasalo više od 100 miliona osoba. Glasanje putem interneta bilo je ograničeno na jedan glas za sedam spomenika po osobi dok je omogućeno višestruko glasanje telefonom. Upravo zbog načina odabira Novih sedam svjetskih čuda, anketa se smatrala nenaučnom. Sama anketa izazvala je različite komentare širom svijeta. Neke države su reklamirale svoje finaliste pokušavajući pridobiti veći broj glasova samim time i bolji plasman svojih kandidata dok su druge umanjile ili kritizirale takmičenje. Nakon što je podržala New7Wonders fondaciju na početku kampanje, pružanjem savjeta o izboru nominiranih Organizacija Ujedinjenih nacija za obrazovanje, nauku i kulturu (UNESCO), u skladu sa svojim podzakonskim aktima koji daju jednak status svim mjestima svjetske baštine istancirala se od kampanje 2001. a onda i 2007.